“ประวิตร” กำชับผู้ว่าฯ เร่งดับไฟป่าภาคเหนือตอนบน-หาตัวมือเผา ส่งดำเนินคดีตามกม.
"พล.อ.ประวิตร วงษ์สุวรณ" รองนายกรัฐมนตรี กำชับผู้ว่าฯ เร่งดับไฟป่าภาคเหนือตอนบน-หาตัวมือเผา ส่งดำเนินคดีตามกฎหมาย ย้ำต้องไม่มีจนท.รัฐเกี่ยวข้อง
"พล.อ.ประวิตร วงษ์สุวรณ" รองนายกรัฐมนตรี กำชับผู้ว่าฯ เร่งดับไฟป่าภาคเหนือตอนบน-หาตัวมือเผา ส่งดำเนินคดีตามกฎหมาย ย้ำต้องไม่มีจนท.รัฐเกี่ยวข้อง
9 เม.ย. 2563

พล.ท.คงชีพ ตันตระวาณิชย์ โฆษกกระทรวงกลาโหม เปิดเผยว่า วันนี้ (9 เม.ย.63)​ พล.อ.ประวิตร วงษ์สุวรรณ รองนายกรัฐมนตรี พร้อมคณะ ได้ลงพื้นที่จังหวัดเชียงใหม่ เพื่อติดตามความคืบหน้าการแก้ปัญหาไฟป่า หมอกควัน และปัญหาฝุ่นละอองขนาดเล็กในพื้นที่ 9 จังหวัดภาคเหนือตอนบน
โดยได้รับทราบสรุปสถานการณ์โดยรวมทั้ง 9 จังหวัดซึ่งดีขึ้นอย่างต่อเนื่องตั้งแต่ 3 เม.ย.63 จุดความร้อนลดลง 80% ค่า PM 2.5 ลดลงทุกวัน โดยจุดความร้อนส่วนใหญ่เกิดในพื้นที่ป่าอนุรักษ์ พื้นที่ทุรกันดารและยากแก่การเข้าถึงโดยเฉพาะพื้นที่สูง
อย่างไรก็ตาม ได้รับการสนับสนุนอากาศยานในการดับไฟและความร่วมมือจากทุกภาคส่วนมากขึ้น แต่ยังพบว่า มีการเผาพืชไร่และการเผาป่าจากการเข้าไปหาของป่า ซึ่งที่ผ่านมาได้มีการดำเนินคดีไฟป่าสะสม 644 คดี มีผู้ต้องหาสะสม 15 ราย
ทั้งนี้ พล.อ.ประวิตร ได้สั่งการย้ำให้กระทรวงมหาดไทย โดยผู้ว่าราชการทุกจังหวัด เป็นแกนระดมสรรพกำลังและทรัพยากรที่มีทั้งหมด เร่งดับไฟให้สนิท โดยให้ใช้ความระมัดระวัง และขอให้ใช้กลไกระดับหมู่บ้าน ตำบล โดยเฉพาะประชาคมหมู่บ้าน ให้ความรู้ความเข้าใจกับประชาชน ร่วมเฝ้าระวังและจัดชุดดับไฟขั้นต้น พร้อมจับตากลุ่มเสี่ยงอย่างใกล้ชิด
สำหรับผู้รับสิทธิ์ใช้ประโยชน์พื้นที่ป่า หากพบมีการเผาในพื้นที่ให้ระงับสิทธิ์ทันที พร้อมทั้งให้ถอดบทเรียน กำหนดมาตรการป้องกันเพื่อมิให้เกิดปัญหาในแต่ละพื้นที่อีก และสั่งการให้สนับสนุนให้มีกระบวนการการมีส่วนร่วมของชุมชนรักษาป่าในทุกพื้นที่อย่างเข้มแข็งต่อเนื่องกันไปอย่างยั่งยืน
พร้อมกันนี้ พล.อ.ประวิตร ยังได้สั่งการให้ทุกหน่วยคุมเข้มและบังคับใช้กฎหมายภายใต้ความรับผิดชอบอย่างจริงจัง หากไม่ดำเนินการถือว่าละเว้นการปฏิบัติหน้าที่ โดยเฉพาะต้องร่วมกันหาตัวผู้กระทำผิดในแต่ละพื้นที่ให้ได้ เพื่อเร่งฟ้องและดำเนินคดีให้ถึงที่สุด
นอกจากนี้ พล.อ.ประวิตร ยังได้มอบหมายให้กระทรวงทรัพยากรธรรมชาติและสิ่งแวดล้อม ประสานประเทศเพื่อนบ้านแก้ปัญหาหมอกควันข้ามแดนให้เป็นผลในระยะยาว พร้อมกับเร่งสำรวจความเสียหายและฟื้นฟูผืนป่า สัตว์ป่าที่ได้รับผลกระทบ
โดยให้ความสำคัญพิจารณาทบทวนมาตรการป้องกันและควบคุมต่างๆให้รัดกุม หากคุมไม่ได้ เกิดปัญหาซ้ำซาก สร้างความเดือดร้อนเสียหายเป็นวงกว้างเช่นทุกปี อาจจำเป็นต้องปิดป่าฤดูร้อนก็ต้องทำ พร้อมย้ำว่าต้องไม่มีเจ้าหน้าที่รัฐเข้าไปเกี่ยวข้องกับสาเหตุการเกิดไฟป่าเป็นอันขาด
จากนั้น พล.อ.ประวิตร ได้เดินทางไปเยี่ยมให้กำลังใจการปฏิบัติงานของเจ้าหน้าที่ อาสาสมัครและจิตอาสา บริเวณเชิงดอยสุเทพ พร้อมทั้งกล่าวขอบคุณการปฏิบัติงานของทุกฝ่ายที่เสียสละร่วมเป็นกำลังสำคัญในการต่อสู้ไฟป่าที่ผ่านมา และย้ำขอให้ดูแลความปลอดภัยตนเองและการช่วยเหลือกันและกันในการปฏิบัติงาน พร้อมมอบถุงยังชีพและอุปกรณ์ที่จำเป็นให้กับเจ้าหน้าที่ในการทำหน้าที่ต่อไป